桑貴有感
作者：高斯得
朝代：宋

paragraphs: 我老與時忤，十年守窮空。
衣食相驅迫，遂師田舍翁。
每當春蠶起，不敢怠微躬。
晨興督家人，留心曲箔中。
客寓無田園，專仰買桑供。
豈謂桑陡貴，半路哀塗窮。
三百變三千，十倍價何穹。
家貲已典盡，厥費猶未充。
乃知楮法壞，流毒刀兵同。
蒼天此何人，血面訴難通。
棄蠶滿阬谷，行當歌大東。
預憂兒女曹，凜洌當嚴風。
我窮何足道，四海關吾胸。
赤子已露立，視天猶夢夢。